3. máj 2024

Výborný začiatok finančného roka

Spoločnosť Henkel zvýšila odhad obratu a výnosov na rok 2024

Düsseldorf – Vzhľadom na veľmi dobré doterajšie obchodné výsledky počas tohto roka a na základe predpokladov na jeho zvyšnú časť predstavenstvo spoločnosti Henkel AG & Co. KGaA dnes prijalo rozhodnutie o zlepšení výhľadu na aktuálny finančný rok v porovnaní s údajmi zverejnenými začiatkom marca.

Spoločnosť zvýšila svoje očakávania tak v prípade obratu, ako aj výnosov:

* **Organický rast obratu:** 2,5 až 4,5 % (predtým: 2,0 až 4,0 %)
* Adhesive Technologies: 2,0 až 4,0 % (nezmenené)
* Consumer Brands: 3,0 až 5,0 % (predtým: 2,0 až 4,0 %)
* **Upravená výnosnosť predaja:** 13,0 až 14,0 % (predtým: 12,0 až 13,5 %)
* Adhesive Technologies: 16,0 až 17,0 % (predtým: 15,0 až 16,5 %)
* Consumer Brands: 12,0 až 13,0 % (predtým: 11,0 až 12,5 %)
* **Upravený výnos na prioritnú akciu (EPS):** rast v rozsahu 15 až 25 % pri konštantných kurzových sadzbách (predtým: 5 až 20 %)

*„Veľmi dobrý začiatok roka a dnešné zvýšenie celoročného výhľadu sú jasným dôkazom, že sme na správnej ceste k ďalšiemu rastu. Vždy kladieme dôraz na plnenie svojich cieľov. A presne to robíme. Zmeny, ktoré sme naštartovali v obidvoch obchodných divíziách, prinášajú jasné výsledky,“* povedal predseda predstavenstva spoločnosti Henkel Carsten Knobel.

Zlepšené očakávania na rok 2024 sa týkajú obidvoch obchodných divízií. V prípade divízie Adhesive Technologies sú výnosy pozitívne ovplyvnené celkovým silným obchodným vývojom a rastom hrubej marže v pretrvávajúcich náročných trhových podmienkach, ako aj oživením trhu v segmente elektronického priemyslu.

Pozitívny vplyv na obrat, marže a výnosy obchodnej divízie Consumer Brands má najmä implementácia strategických opatrení a iniciatív. K tomuto pozitívnemu vývoju prispievajú veľmi dobré výsledky v segmente vlasovej kozmetiky, pokračujúca implementácia portfóliových opatrení a silné výsledky kľúčových značiek a inovácie. Na podporu svojho ďalšieho rastu spoločnosť Henkel zároveň naďalej zvyšuje investície do inovácií a predovšetkým do marketingu.

Spoločnosť Henkel aktualizovala aj očakávania týkajúce sa vplyvov akvizícií/odpredajov a kurzového vývoja na jej obrat. Najnovšie akvizície – Seal for Life Industries a Vidal Sassoon v Číne – boli dokončené rýchlejšie, než sa pôvodne očakávalo, preto sa skôr prejavili aj vo vývoji obratu a výnosov.

* Akvizície/odpredaje: neutrálny vplyv na nominálny rast obratu   
  (predtým: negatívny vplyv v dolnej polovici jednociferného percentuálneho rozsahu)
* Vplyv kurzových sadzieb na obrat: negatívny vplyv v dolnej až strednej polovici jednociferného percentuálneho rozsahu   
  (predtým: negatívny vplyv v strede jednociferného percentuálneho rozsahu)

Nasledovné očakávania na rok 2024 ostávajú nezmenené:

* Ceny priamych surovín: rovnomerný vývoj[[1]](#footnote-2)
* Reštrukturalizačné výdavky vo výške 250 až 300 mil. eur
* Záporné peňažné toky z investícií do budov, strojov a zariadení a do nehmotného majetku vo výške 650 až 750 mil. eur.

**Organický vývoj obratu v prvom štvrťroku 2024**

Na základe predbežných údajov spoločnosť Henkel v prvom štvrťroku 2024 dosiahla obrat na úrovni skupiny vo výške približne 5,3 miliardy eur, čo predstavuje organický rast obratu na úrovni 3,0 %. Obrat obchodnej divízie Adhesive Technologies dosiahol približne 2,7 miliardy eur, čo predstavuje organický rast obratu na úrovni 1,3 %. Obchodná divízia Consumer Brands zaznamenala obrat vo výške 2,6 miliardy eur pri veľmi silnom organickom raste obratu na úrovni 5,2 %.

Spoločnosť Henkel zverejní podrobnejšie údaje o vývoji obratu za prvý štvrťrok 8. mája.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2023 vykázala spoločnosť Henkel obrat vo výške viac než 21,5 mld. eur a upravený prevádzkový zisk približne vo výške 2,6 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva približne 48 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Tento dokument obsahuje stanoviská týkajúce sa budúceho obchodného vývoja, finančných výsledkov a ďalších udalostí alebo skutočností relevantných pre spoločnosť Henkel z pohľadu budúceho rozvoja. Stanoviská týkajúce sa budúceho vývoja charakterizuje použitie takých slovných zvratov ako „očakávať“, „zamýšľať“, „plánovať“, „predpokladať“, „domnievať sa“, „odhadovať“ a podobných výrazov. Takéto stanoviská sa opierajú o aktuálne odhady a predpoklady vypracované manažmentom spoločnosti Henkel AG & Co. KGaA. Tieto stanoviská nie je možné chápať ako zaručujúce akýmkoľvek spôsobom, že dané predikcie sú presné. Budúca výkonnosť ako aj reálne dosiahnuté výsledky spoločnosti Henkel AG & Co. KGaA a jej sesterských spoločností závisia od celého radu rizikových faktorov a neistôt, a preto sa môžu podstatne odkláňať od výhľadových stanovísk (tak negatívne, ako aj pozitívne). Na mnohé z nich spoločnosť Henkel nemá priamy dosah a vopred ich nie je možné presne odhadnúť, ako napríklad, aké bude ekonomické prostredie v budúcnosti a aké budú kroky konkurentov a iných subjektov pôsobiacich na trhu. Spoločnosť Henkel nemá v úmysle a ani neprijme kroky na účely aktualizácie týchto stanovísk.

Tento dokument obsahuje doplňujúce finančné ukazovatele, ktoré nie sú jednoznačne definované v platnom rámci finančného výkazníctva, ktoré predstavujú alebo môžu predstavovať alternatívne ukazovatele finančnej výkonnosti. Tieto doplňujúce finančné ukazovatele by sa nemali vykladať osobitne alebo ako alternatívne ukazovatele k ukazovateľom čistých aktív a finančnej pozície spoločnosti Henkel alebo k výsledkom podnikania, ktoré sú v súlade s platným rámcom finančného výkazníctva prezentované v konsolidovanej účtovnej závierke spoločnosti. Iné spoločnosti, ktoré vykazujú alebo uvádzajú alternatívne ukazovatele výkonnosti s podobnými názvami, môžu počítať ich hodnoty odlišne.

Tento dokument slúži výlučne na informačné účely a nepredstavuje investičnú radu ani ponuku na predaj alebo kúpu akýchkoľvek cenných papierov.

Kontakt

Zuzana Kaňuchová

Riaditeľka korporátnej komunikácie CEE

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)

1. V porovnaní s priemerom predchádzajúceho roka. [↑](#footnote-ref-2)